FOLIA ONOMASTICA CROATICA 25 (2016) 


DOI: http://doi.org/10.21857/mzvkptx7d9 
UDK 811.163.42'373.2(02) Lovretić, J. 

Izvorni znanstveni članak 
Rukopis primljen 14. IX. 2016. 
Prihvaćen za tisak 21. IX. 2016. 

Sanja Vulić 

Hrvatski studiji Sveučilišta u Zagrebu 
Borongajska cesta 83 d, HR-10000 Zagreb 
sanja, vulicc@gmail.com 


BLAGDANI ISPOMENDANIU ZAPISIMA JOSIPA LOVRETIĆA 
(PUČKA IMENA, NAZIVLJE, POSLOVICE I UZREČICE) 


U etnografskome dijelu bogate bibliografije vlč. Josipa Lovretića ističe se njegova 
monografija Otok, u okviru koje su i dragocjeni zapisi o pučkim imenima blagda¬ 
na i svetačkih spomendana te poslovica i uzrečica vezanih uz te dane u Otoku u 
Slavoniji. Lovretić također donosi imena pojedinih dana upokladnome razdoblju. 
Ta se građa u ovome radu uspoređuje sa sukladnim imenima, poslovicama i 
uzrečicama u govorima ostalih šokačkih Hrvata, uključujući i šokačke Hrvate 
u dijaspori, te s govorima Hrvata na širemu govornom području (štokavskome, 
čakavskome i kajkavskome). Upozorava se na brojne zanimljive podudarnosti. 

Josip Lovretić, svećenik i dobar poznavatelj mnogih hrvatskih pučkih blag¬ 
danskih imena, u Otoku u Slavoniji zabilježio je brojna pučka imena blagdana i 
svetačkih spomendana, a također i nazivlje te pučke uzrečice i poslovice koje se 
odnose na te dane. Pritom valja napomenuti da su Lovretićevi nazivi sveci i pri- 
svečaji tek djelomice sukladni standardnojezičnim nazivima blagdani i spomen- 
dani. Blagdani su, kako je poznato, liturgijski važni dani, a spomendani pojedinih 
svetaca liturgijski se svečanije slave samo u pojedinim župama koje su posveće¬ 
ne nekomu od tih svetaca. Lovretiću su pak sveci oni dani na koje izostaju poslo¬ 
vi u polju (kao i nedjeljom) dok se na prisvečaje »ne ore, ne tka i ne prede« (Lo¬ 
vretić 1990: 316). 

Zanimljivo je da su Lovretićeva imena svetačkih spomendana temeljena na ra¬ 
zličitim tvorbenim obrascima. Općenito se može reći da su ta imena najčešće na¬ 
stala poimeničenjem odnosnih pridjeva srednjega roda, koji su od osnove svetče- 
va imena bili izvedeni sufiksom -ovo. Tako je i u mnogim drugim govorima, ne 
samo slavonskoga dijalekta nego i u brojnim hrvatskim govorima općenito, pa 
nije začudno što se rabe i u Otoku. Za usporedbu s ostalim govorima slavonskoga 
dijalekta navodim npr. realizacije Markovo i Petrovo iz Sonte u Bačkoj, koje Ruža 
Silađev rabi u svojim etnografskim prozama na sonćanskom idiomu (usp. Vulić 

2012: 176), zatim Markovo, Petrovo u govoru Varoša u Slavoniji (usp. Lukić 1924: 
297-298), Josipovo, Markovo, Antunovo, Petrovo u govoru Luča u Baranji, Mar¬ 
kovo, Antunovo u govorima Nijemaca i Novoga Sela u zapadnome Srijemu itd. 1 

Lovretićevi su pak otočki primjeri Grgurovo (12. ožujka) ( ibid. 559), Josipo¬ 
vo (19. ožujka) (ibid. 316), Markovo (25. travnja) i Petrovo (29. lipnja) (ibid. 317). 
Budući da se potonje ime odnosi na blagdan sv. Petra i Pavla, zanimljiva je Lo- 
vretićeva napomena: »Prije podne je Petrovo, po podne Pavlovo, vele Otočani« 
(ibid.). Marković (1986: 82) pak navodi da je u slavonskim Sikirevcima Petrovo 
29. lipnja, a Pavlovo 30. lipnja. Isto je u Novome Selu u zapadnome Srijemu. Bu¬ 
dući daje koncem lipnja nerijetko vrlo toplo, Lovretić je zabilježio i naziv petrov- 
ske vrućine (ibid. 13). 

Za blagdan pak sv. Antuna Padovanskoga (13. lipnja) Lovretić donosi ime An¬ 
tunovo, pa je i jednu svoju proznu crticu naslovio Na Antunovo. Crticu je obja¬ 
vio 1886. u zagrebačkome Vijencu (god. 18, br. 6-7). Tu svoju kratku prozu zove 
»narodopisna crtica« te ističe kako ju je napisao poglavito iz etnografskih, a ne 
iz književnih pobuda: »Ja nikako nisam želio biti ni pripovjedač, ni crtičar, ni no¬ 
velista, ni romanopisac, već sam samo želio, da spasim blago iz naroda, koje bi 
se inače zaboravilo, a jer se onda za te opise nije marilo, morao sam to uvrstiti u 
kaku priču« (Lovretićev navod donose Martinović i Batarilo 2015: 58, 61). Izabrao 
je Antunovo jer je toga dana u Otoku proštenje. 

Skupini spomendanskih imena navedenoga tipa valja još dodati Đurđevo . 2 Pri¬ 
tom Lovretić (ibid. 317) prilično nejasno opisuje odnos spomendana sv. Adalberta 3 
(23. travnja) i sv. Đurđa (tj. sv. Jurja): »Sveti Adalbert je svetog Đurđa otac. Staro 
Đurđevo. Dok nije bilo njegovog sina Đurđa, narod je slavio Adalberta 23. trav¬ 
nja, ko što danas slave Đurđevo (24. travnja). Na Staro Đurđevo su se sastajali aj- 
duci i častili se na urečenom mistu, a danas, kad nema ajduka, slavi se Mlado Đur¬ 
đevo«. Iz prvoga se dijela središnje Lovretićeve rečenice u tome navodu može za- 

1 Sve primjere koji se uspoređuju s Lovretićevima, a uz koje nije naveden izvor, prikupila sam 
osobnim terenskim istraživanjem, i to u Frakanavi u austrijskome Gradišću u srpnju 1991.: u zase- 
oku Ivanci Zagorja Ogulinskoga u rujnu 1993.; u selima karaševskih Hrvata u Rumunjskoj u ožuj¬ 
ku 1994.; u Mienovu u austrijskome Gradišću u srpnju 1994.; u Molvama u Podravini u lipnju 1996.; 
na otoku Drveniku Velome u srpnju 1996.; u Vinišćima kraj Trogira u kolovozu 1996.; u Hrvatsko¬ 
me Grobu u Slovačkoj u lipnju 1997.; u Oštarijama u središnjoj Hrvatskoj u srpnju 1997.; u Rekašu 
u Rumunjskoj te u Bačkome Monoštoru i Sonti Bačkoj u travnju 2008.; u Cerovcu kraj Slunja u stu¬ 
denome 2010.; u Trilju te u zaseoku Ovrlji u Otoku kraj Sinja u lipnju 2013.; u Šinkovici Šaškoj kraj 
Bednje u Hrvatskome zagorju u ožujku 2014.; u Nijemcima i Novome Selu u zapadnome Srijemu u 
svibnju 2014. Početkom 1992. zabilježila sam primjere iz govora prognanika iz Luča u Baranji, koji 
su tada boravili u Zagrebu. 

2 To je spomendansko ime nastalo poimeničenjem odnosnoga pridjeva, koji je bio izveden al¬ 
ternativnim sufiksom -evo iz osnove koja završava na palatal, tj. Đurđ- + -evo). 

3 Sv. Adalbertu krsno je ime Vojtjeh, pa ga ponegdje, posebice u rodnoj mu Češkoj, zovu sv. 
Vojtjeh. 

ključiti da se prije na datum 23. travnja obilježavao sv. Adalbert, a da se danas obi¬ 
lježava sv. Juraj. Cjeloviti pak navod upućuje na zaključak daje 23. travnja Sta¬ 
ro Đurđevo, a 24. travnja Đurđevo. Ako je, kako piše Lovretić, sv. Juraj zamije¬ 
nio sv. Adalberta 23. travnja, nije jasno zašto bi to bilo Staro Đurđevo i zašto bi 
za njegov spomendan postojao i datum 24. travnja. Može se zaključiti daje Lovre¬ 
tić pobrkao dvije međusobno nepovezane činjenice. Naime, sveti je Adalbert ubi¬ 
jen 23. travnja 997., pa je zato taj datum u Crkvi određen kao njegov spomendan. 
Istoga je datuma i spomendan sv. Jurja (Đurđa), za kojega se smatra daje bio rim¬ 
ski vojni časnik koji je g. 303. umro mučeničkom smrću. Tradicionalno se smatra¬ 
lo da to dogodilo 23. travnja, pa je g. 684. u Rimokatoličkoj crkvi službeno odre¬ 
đen 23. travnja kao njegov blagdan. Zbog toga se u Katoličkoj crkvi spomenda¬ 
ni sv. Adalberta i sv. Jurja obilježavaju na isti datum, 23. travnja, ali je u Crkvi u 
Hrvata znatno omiljeniji i u pučkim pobožnostima zastupljeniji sv. Juraj. Lovreti- 
ćevo spominjanje datuma 23. i 24. travnja može se objasniti činjenicom što se na 
srednjoeuropskome prostoru ponegdje Jurjevo (Đurđevo) obilježavalo 23. travnja, 
a ponegdje 24. travnja. Tako su npr. Slovenci sjeverno od Drave spomendan sv. 
Jurja redovito obilježavali 23. travnja, a južno od Drave 24. travnja, dok su danas 
svi slovenski katolici prihvatili datum 23. travnja (usp. Kuret 1989: 255). Katolička 
crkva u Mađarskoj i danas ga obilježava 24. travnja (usp. Franković 2011: 292). S 
druge strane, imena Đurđevo i Staro Đurđevo nisu nastala zbog tih dvaju datuma 
nego zbog drugoga razloga. Naime, ponegdje se u hrvatskome puku blagdan sv. 
Jurja obilježava dva puta, tj. po gregorijanskome kalendaru 23. travnja, ali tako¬ 
đer i na stari datum 6. svibnja, koji je ostao iz doba kada se Rimokatolička crkva 
još služila julijanskim kalendarom. Tako npr. u zapadnoj Hercegovini obilježava¬ 
ju Jurevdan (23. travnja) i Stari Jurevdan (6. svibnja) (usp. Kraljević 2013: 123). 
Vjerojatno se Lovretićevo Đurđevo i Staro Đurđevo zapravo odnose na ta dva da¬ 
tuma. Inače, ime Đurđevo za spomendan sv. Jurja može se susresti u brojnim go¬ 
vorima slavonskoga dijalekta, npr. u Varošu (usp. Lukić 1924: 297) i Sikirevcima 
(usp. Marković 1986: 61) u Slavoniji, u Sonti u Bačkoj (usp. Silađev 2011: 64-65), u 
Nijemcima u zapadnome Srijemu, u Luču u Baranji. 

Na isti je način, tj. poimeničenjem odnosnoga pridjeva srednjega roda, koji je 
bio izveden sufiksom -evo, nastalo ime Križevo, koje je Lovretić ( ibid . 560) zabi¬ 
lježio u Otoku kao pučko ime blagdana Kristova Uzašašća. Isto ime, za isti blag¬ 
dan, zabilježeno je i u nekim drugim govorima slavonskoga dijalekta, npr. u Va¬ 
rošu (Lukić 1924: 297). U Sonti u Bačkoj cijeli tjedan koji prethodi blagdanu Uza¬ 
šašća zove se Križevcka nedilja, što upućujuje na zaključak da se u tome naselju 
blagdan Uzašašća nekoć nazivao Križevo. Zanimljivo je da se i u pojedinim kaj¬ 
kavskim govorima (npr. u Međimurju) taj blagdan zove Križevo, a u čakavskim 
je ime Križeva za taj blagdan često u središnjoj Hrvatskoj i u polutisućljetnoj di¬ 
jaspori (usp. Vulić 2012: 187). 


185 




Sanja Vulić: Blagdani i spomendani u zapisima Josipa Lovretića (pučka imena, nazivlje...) 

FOC 25 (2016), 183-198 


Za blagdan u čast Euharistije, odnosno Tijela Kristova, Lovretić je u Otoku zabi¬ 
lježio ime Brašančevo (ibid. 560). To je blagdansko ime poimeničeni pridjev u sred¬ 
njemu rodu, izveden sufiksom -jevo od opće imenice brašanac ili brcišance u zna¬ 
čenju ‘malo brašno’ (s jotiranjem cj > čna granici tvorbene osnove i sufiksa). Ta se 
opća imenica u prenesenome značenju rabi za oznaku Tijela Kristova jer se hosti¬ 
je, koje su simbol toga Tijela, izrađuju od brašna (usp. Vulić 2012: 173). Blagdan¬ 
sko ime Brašančevo susreće se i drugdje u šokačkih Hrvata, npr. u Varošu (Lukić 
1924: 298), Sikirevcima (Marković 1986: 77), u južnoj Baranji (Sekereš 1977: 426), 
u Luču u Baranji, u Novome Selu u zapadnome Srijemu, u Katolju u mađarskome 
dijelu Baranje. To ime najčešće rabe i bunjevački Hrvati u Bačkoj, također rac- 
ki Hrvati u Baćinu i Dušnoku u Bačkoj (u Bajskome trokutu), a i inače je često u 
novoštokavskim ikavskim govorima u zapadnoj Hercegovini, ali i drugdje (Vu¬ 
lić ibid. 172-173). 

Vrlo je zanimljivo da su se u govoru Otoka očuvala i pojedina imena svetačkih 
spomendana i blagdana koja su poimeničeni odnosni pridjevi srednjega roda, a ti 
su pridjevi bili izvedeni starim sufiksom -je za tvorbu takvih odnosnih pridjeva. 
Takvo je npr. ime Ivanje A (Lovretić ibid. 317) za blagdan Rođenja sv. Ivana Krsti¬ 
telja (24. lipnja). Isto ime zabilježio je i Lukić (1924: 298) u Varošu. Sufiks -je po¬ 
nekad dolazi i na skraćene osnove, npr. u Otoku za spomendan sv. Mihovila (29. 
rujna) u fonološkoj inačici Miolje (Lovretić ibid. 561) 4 5 . Istu je realizaciju zabilje¬ 
žio Marković (1986: 62) u Sikirevcima. Ta se realizacija susreće i u drugim govo¬ 
rima slavonskoga dijalekta, npr. u Luču u Baranji. U južnoj je Baranji zabilježena 
inačica Mijolje (Sekereš 1977: 439), također u Sonti u Bačkoj (Silađev 2011: 22-24). 

Ime Ilinje za spomendan sv. Ilije (20. srpnja) nastalo je poimeničenjem neka¬ 
dašnjega odnosnog pridjeva srednjega roda, koji je bio izveden drugotnom sufik- 
sacijom - nekadašnjoj pridjevskoj izvedenici Ilin dodan je još sufiks -je. Spomen- 
dansko ime Ilinje zabilježio je Lovretić (ibid. 13) u Otoku, a npr. i Lukić (1924: 
298) u Varošu. 

Blagdan Svijećnice, tj. Isusova prikazanja u Hramu (2. veljače), crkvena litur¬ 
gija prije svega smatra Isusovim blagdanom. Međutim, hrvatski vjernički puk, 
koji gaji veliku pobožnost prema Majci Božjoj, kojoj se u neprestanim životnim 
teškoćama utjecao u zaštitu, taj je blagdan počeo smatrati marijanskim. Zato nije 
začudno što je Lovretić (ibid. 316) u Otoku zabilježio ime Svitlo Marinje (‘Svjet¬ 
lo Marijino’). Drugi dio toga blagdanskoga imena opet je nastao poimeničenjem 
nekadašnjega odnosnog pridjeva srednjega roda, koji je bio izveden drugotnom 
sufiksacijom (nekadašnjoj izvedenici, tj. odnosnomu pridjevu Marin - od ime- 

4 S jotiranjem na granici nekadašnje tvorbene osnove Ivan- i sufiksa -je. 

5 Kada piše standardnim jezikom, Lovretić rabi fonološku inačicu Miholje, što se može za¬ 
ključiti iz njegovih zapisa na standardnome jeziku koje u svojoj knjizi donose Martinović i Batari- 
lo (2015: 30). 

na Mara - dodan je još sufiks -je). Sukladno tomu, svijeća koja se blagoslivlja 
na Svijećnicu, tj. na Svitlo Marinje, naziva se u Otoku marinjska svića (Lovre- 
tić ibid. 379). U Sikirevcima je taj naziv zabilježen u fonološkoj inačici marinska 
svića (Marković 1886: 47). Potonju inačicu rabe i bunjevački Hrvati u Bačkoj. So- 
kački Hrvati u Sonti u Bačkoj rabe fonološku inačicu marincka svića (usp. Vulić 
2009: 268). Inače je u mnogim govorima šokačkih Hrvata odnosni pridjev srednje¬ 
ga roda u starome dvorječnom imenu izveden novijim sufiksom -ino, npr. u Sonti 
u Bačkoj, Svitlo Mari(j)ino), u Rekašu u Rumunjskoj Svetio Marijino. 

Pojedina se pak spomendanska imena svetaca u govoru Otoka doslovce sasto¬ 
je samo od pridjeva sveti i svetčeva imena, npr. Sveti Vinko (5. travnja) i Sveti Ja¬ 
kob (1. svibnja) (Lovretić ibid. 317). Takva je imena Lovretić zabilježio za spomen- 
dane u puku manje poznatih svetaca ili pak za one koji imaju neko drugo pučko 
ime, koje je uobičajeno. Naime, za razliku od spomendana sv. Vinka iz Zaragoze, 
koji se u Crkvi obilježava 22. siječnja i koji je u puku vrlo popularan, spomendan 
sv. Vinka Ferrerskoga, koji se u Crkvi obilježava 5. travnja, puku je neusporedi¬ 
vo manje poznat. Osim imena Sveti Jakob, Lovretić donosi i inačicu spomendan- 
skoga imena koje je uobičajeno u puku, a glasi Filipovčica jer se 1. svibnja tradi¬ 
cionalno obilježavao spomendan sv. Filipa i Jakoba 6 (ibid. 320). Iz narodne pjesme 
donosi pučko ime za taj spomendan Filipovčica Jakobovčica (ibid.). Lovretić je i 
jednu svoju proznu crticu naslovio Filipovčica. Crtica iz Slavonije, a posvećena je 
istoimenomu običaju u Komletincima (usp. Martinović i Batarilo 2015: 56). Tu je 
crticu objavio 1887. u Prosvjeti (god. 5, br. 10-11). Inačice toga spomendanskoga 
imena rabe se u još ponekim govorima slavonskoga dijalekta, npr. u Luču u Ba¬ 
ranji Filipovčaca Jakopovčaca. 

Sveti Didak, koji se prema Lovretiću obilježava 12. studenoga, vjerojatno je 
proizvod pučke mašte jer ga nema u katoličkim kalendarima i hagiografijama. O 
sv. Didaku i njegovu spomendanu Lovretić (ibid. 318) piše: »Govore, daje on otac 
svetog Martina, jer je sutradan iza Martinja.« 

Jedno od pučkih imena za sv. Tomu, apostola, a ujedno i za njegov spomendan 
jest Sveti Toma Sumnjivac. Ime je nastalo na temelju događaja koji je opisan u sv. 
Evanđelju po Ivanu: sveti Toma nije vjerovao, tj. sumnjao je daje Isus uskrsnuo, 
pa je, da bi se u to uvjerio, želio opipati Isusove ruke i rebra. Kao sveti Toma sum¬ 
njivac spominje se u jednoj narodnoj pjesmi koju je zapisao Lovretić (ibid. 318). 

Lovretić također rabi ime Sveti Mikola putnik (ibid. 378) (tj. Sveti Nikola) jer 
je taj svetac, prema jednoj od legendi koje se uz njega vežu, smirio oluju na moru 
pa se od davnine štuje kao zaštitnik pomoraca, ali i inih putnika. Zanimljiva je u 
navedenome primjeru stara imenska inačica Mikola, koja je npr. uobičajena u go¬ 
vorima karaševskih Hrvata u Rumunjskoj. 

6 U novije je vrijeme taj spomendan premješten na 3. svibnja jer se 1. svibnja počeo obilježa¬ 
vati spomendan sv. Josipa Radnika. 

Lovretić je zabilježio ime Ognjeni Antun (ibid. 316, 499) za spomendan sv. An¬ 
tuna, opata i pustinjaka (17. siječnja). Postanak toga imena ovako objašnjava: »Ko 
je u ognju bolovo, zavituje se, da ne će taj dan raditi; da će ići k sv. misi.« (ibid. 
316), odnosno »Koji su bolovali u vatri ili ognju, ne rade ništa na ognjenog Antu¬ 
na« (ibid. 499). 

U sjevernoj je Hrvatskoj, počevši od srednjega vijeka, stoljećima bilo rašireno 
štovanje sv. Stjepana, ugarskoga kralja, koji je pokrstio svoj narod. Spomendan 
mu je 20. kolovoza. Zato i Lovretić ima sintagmu: Na kralja Štipana (ibid. 561.) 

Za spomendan smrti sv. Ivana Krstitelja (29. kolovoza) Lovretić je u Otoku za¬ 
bilježio inačicu Usikovanje svetog Ivana (ibid. 317), ali spominje i sv. Ivana Gla- 
vosika kojemu se mole u Komletincima (ibid. 379). Ime Usikovanje za taj spomen¬ 
dan zabilježio je i Marković (1986: 93) u Sikirevcima. Pritom je važno napomenuti 
daje spomendansko ime Usikovanje bilo uobičajeno u starijoj hrvatskoj vjerskoj 
literaturi. Rabilo se još početkom 20. stoljeća. Osim u pojedinim govorima slavon¬ 
skoga dijalekta, još uvijek se rabi i u pojedinim čakavskim govorima, npr. na oto¬ 
čiću Vrgadi i u Tkonu na Pašmanu. Ime pak Glavosik, u fonološkoj inačici Glavo- 
sek, susreće se u pojedinim kajkavskim govorima, npr. u govoru Podravskih Se- 
sveta (usp. Vulić 1995: 86-97). 

Iznimno Lovretić (ibid. 317) navodi dvorječno spomendansko ime koje je sve¬ 
za odnosnoga pridjeva i imenice dan, tj. Vidov dan za spomendan sv. Vida (15. lip¬ 
nja). 

Posebice je zanimljivo ime Sredozimci koje Lovretić bilježi za spomendan sv. 
Fabijana i Sebastijana (20. siječnja) (ibid. 316), jer je puk smatrao daje njihov spo¬ 
mendan po datumu otprilike u sredini razdoblja vrlo hladnoga vremena. Može se 
usporediti s fonološkom inačicom Sridozimci u čakavskim govorima otoka Drve¬ 
nika Veloga i Vinišća kraj Trogira te s tvorbenom inačicom Seredeznica koja se za 
isti spomendan rabi u kajkavskome govoru Sinkovice Šaške kraj Bednje. 

Među blagdanska imena koje je zabilježio Lovretić, a koja su vrlo proširena 
na širokome govornom području svih hrvatskih narječja, nedvojbeno pripada ime 
Sveta tri kralja (6. siječnja) (ibid. 672). 

Za blagdan Navještenja (25. ožujka) Lovretić je u Otoku zabilježio ime Bla- 
govist (ibid. 316), koje je vrlo često u brojnim hrvatskim govorima. Isto se može 
reći za ime Velika Gospa (ibid. 317) za blagdan Uznesenja Marijina (15. kolovoza). 
Spomendan Gospe Žalosne u novije se vrijeme obilježava 15. rujna, a Lovretićev 
datum 1. travnja (ibid. 317) ostatak je iz doba kada se taj blagdan slavio u koriz¬ 
mi, koja je često obuhvaćala i taj datum. Lovretić u Otoku za taj spomendan bilje¬ 
ži ime Sedam žalosti, koje je također često u hrvatskim govorima (jer se tim spo- 
mendanom Crkva sjeća sedam događaja iz Isusova života od Njegova rođenja do 
smrti, koji su posebno ražalostili Njegovu Majku Mariju). 

Ime Čista srida koje je Lovretić ( ibid. 310) u Otoku zabilježio za prvi koriz¬ 
meni dan, često je u štokavskim i čakavskim govorima na širokome hrvatskom 
govornom području. Za treću pak korizmenu nedjelju u Hrvata je vrlo prošireno 
ime Bezimena nedilja, koje je zabilježio i Lovretić u Otoku (ibid. 559). U većini 
se hrvatskih govora za petu, tj. pretposljednju korizmenu nedjelju rabi pučko ime 
koje je motivirano nekadašnjim običajem vezivanja zvona na taj dan. Te se nedje¬ 
lje u crkvi nije pjevalo i nisu zvonila zvona u znak žalosti zbog skore Isusove smr¬ 
ti. Lovretić je za tu nedjelju zabilježio ime Gluva nedilja (ibid. 315). Ista se fono¬ 
loška inačica (s fonemom v) susreće i drugdje u šokačkih Hrvata (npr. u Bačkome 
Monoštoru i Sonti u Bačkoj) 7 , ali i u različitim novoštokavskim ikavskim govori¬ 
ma, npr. u zapadnoj Hercegovini (usp. Kraljević 2013: 90) te u bunjevačkih Hrva¬ 
ta u Bačkoj (usp. Vulić 2012:185). Ime Cvitna nedilja za posljednju korizmenu ne¬ 
djelju također je vrlo prošireno u hrvatskim mjesnim govorima. 

U pojedinim se govorima šokačkih Hrvata subota pred Cvjetnicom naziva 
Cvitna subota, npr. u Sonti u Bačkoj (usp. Vulić 2012:186). To je ime zabilježio Lo¬ 
vretić u Otoku (ibid. 318). Da bi se u vjerničkome životu istaknula važnost Isuso¬ 
ve Muke, tjedan između Cvjetnice i Uskrsa, tj. tjedan Muke Isusove u hrvatskim 
se govorima najčešće naziva velikim. U govorima u kojima se imenica nedilja 
rabi u značenju ‘tjedan’. Veliki tjedan naziva se Velika nedilja. To ime bilježi Lo¬ 
vretić u Otoku (ibid. 315), a susreće se i u drugim govorima šokačkih Hrvata, npr. 
u Nijemcima i Novome Selu u zapadnome Srijemu, u Monoštoru i Santovu u Bač¬ 
koj, ali također i u govorima bunjevačkih Hrvata u Bačkoj (usp. Vulić 2012: 171). 
Premda je danas uobičajeno u Velikome tjednu posebno obilježavati samo Sveto 
trodnevlje (od Velikoga četvrtka do Velike subote), šokački su Hrvati dugo ima¬ 
li posebne običaje i na Veliku srijedu. Zbog toga se u brojnim govorima do danas 
očuvalo ime Velika srida, npr. u Novome Selu u zapadnome Srijemu te u Bačko¬ 
me Monoštoru. To je ime zabilježio i Lovretić u Otoku (ibid. 315). Uz Veliki četvr¬ 
tak zapisao je ovu napomenu o običaju: »Zvona se zavežu. Niki ljudi poste, kad 
se zvona zavežu, dok se u subotu ujutro ne odvežu« (ibid. 315). Običaj odveziva- 
nja zvona na Veliku subotu ujutro (a ne tek u uskrsnoj noći) bio je poznat i drug¬ 
dje, npr. u Svirčima na Hvaru. 

U brojnim se šokačkim govorima, u Hrvatskoj i dijaspori, nedjelja poslije 
Uskrsa zove Mladi Uskrs. To je ime zabilježio i Lovretić (ibid. 560). 

Za blagdan Duhova Lovretić je zabilježio ime Duovi (ibid. 324). Istu fonološku 
inačicu nalazimo i u Varošu u Slavoniji (usp. Lukić 1924: 297). Susreće se i u poje¬ 
dinim čakavskim govorima koji su pod utjecajem novoštokavskoga ikavskoga di¬ 
jalekta, npr. u govoru Bibinja kraj Zadra (usp. Simunić 2013: 219). 


7 To je ime uvrstio i Martin Jakšić (2003: 79) u svoju knjigu Divanimo po slavonski. 

Osim već spomenutoga naziva petrovske vrućine za vrlo toplo vrijeme koncem 
lipnja, Lovretić je zabilježio i naziv gospojinske vrućine (ibid. 13) za vrlo toplo 
vrijeme oko blagdana Velike Gospe, tj. sredinom kolovoza. Potonji naziv pokazuje 
da se, premda je Lovretić zabilježio blagdansko ime Velika Gospa (ibid. 317), ne¬ 
koć za taj blagdan rabilo i ime Velika Gospojina, kao npr. u govorima šokačkih i 
bunjevačkih Hrvata u Bačkoj (usp. Vulić 2012: 174). Zanimljiv je naziv pasji dani 
u frazemskome značenju ‘pasja vrućina’ u sintagmi Ollinju su pasji dani (Lovre¬ 
tić ibid. 13). Rečenica Ollinju su pasji dani. upozorava na velike vrućine u drugoj 
polovici srpnja, oko spomendana sv. Ilije, ali, upozorava Lovretić, »to sad sve ma¬ 
nje govore« (ibid. 13). Lovretićeve petrovske vrućine i pasji dani o Ilinju mogu se 
npr. usporediti s poslovicom s čakavskoga otoka Drvenika Veloga: Petar peče, a 
Ilija pali. (usp. Capalija Ljubomirov 2000:152). 

Hrvatske govore svih triju narječja karakterizira velik broj različitih meteoro¬ 
loških poslovica i uzrečica koje su vezane uz pojedine spomendane svetaca i blag¬ 
dane. Tako npr. vrlo proširena poslovica Što Medardo sveti daje, četrdeset dana 
traje govori o pučkome predviđanju da će idućih četrdeset dana nakon spomen¬ 
dana sv. Medarda (8. lipnja), meteorološke prilike biti slične kao na taj dan. Su¬ 
kladno je tomu, Lovretić (ibid. 560) zapisao pučko meteorološko predviđanje u 
Otoku: Kako je vrime na svetog Medarda, tako će biti četrdeset dana iza njega. 
Tomu je sukladna poslovica iz Luča u Baranji: Što nam Medard daje, četrdeset 
dana traje. U srednjemu Gradišću u Austriji, npr. u mjestu Frakanavi, slažu se s 
tom prognozom, pa vele da će četrdeset dana padati kiša, ako bude padala na spo- 
mendan sv. Medarda: Ako na Medarda curi, onda oš četrdeset dan curi, odnosno 
Ako se na dan Medarda nebo plače, četrdeset dan se zemlja dalje smače. & Poslo¬ 
vica karaševskih Hrvata u selu Ravniku u Rumunjskoj obuhvaća razdoblje od šest 
tjedana, što je malo više od četrdeset dana: Što Medarda daje, šest nedelje traje. 

Budući da je oko spomendana sv. Ilije (20. srpnja) često bivalo grmljavinsko 
nevrijeme, u Otoku su vjerovali da, ako baš nije na taj dan, bit će koji dan nakon 
Ilinja. Budući daje dva dana poslije spomendan sv. Magdalene, smatrali su: Ako 
ne grmi na Ilinje, mora na svetu Mandolinu (Lovretić ibid. 560). 

U kontinentalnim krajevima često je padala kiša oko blagdana sv. Lovre (10. 
kolovoza) 8 9 . Sukladno je tomu i Lovretić (ibid. 561) u Otoku zapisao: Sveti Lovri- 
nac se pomokri u bostan. Od to doba su lubenice vodene. 


8 U nekim drugim dijelovima Gradišća predviđaju da se vremenske prilike kakve su na spo¬ 
mendan sv. Medarda ne će mijenjati do kraja tekućega mjeseca (lipnja), stoje znatno kraće od četr¬ 
deset dana. Zato kažu: Vrime na Medarda do konca miseca dura (usp. Schoretits 2009: 84). 

9 Tako npr. na otoku Krku kažu: Do Lovrečevi s prahon, od Lovrečevi s kalon (usp. Turk 1995: 
96; Sijerković 1997: 38), tj. do spomendana sv. Lovre sve je suho i prašno, a nakon toga su kiše i blato. 
U zaseoku Ivanci Zagorja Ogulinskoga poznata je poslovica: Sveti Lovrenac - svaki zdeanac otvore- 
nac, koja također ističe kišu i skupljanje nove vode u zdencima na spomendan sv. Lovre. 

Lovretić je zabilježio i stih narodne pjesme koji govori o jesenskome vreme¬ 
nu oko blagdana Male Gospe: Ide jesen, ide gospa mala (ibid. 13). Može se uspo¬ 
rediti s poslovicom bunjevačkih Hrvata u Bačkoj: Jesen prava. Gospojina mala 
(usp. Vulić 2012: 174). 

U Otoku se početak jesenske sjetve veže uz spomendan sv. Mateja. Odatle 
uzrečica Sveti Matejprva sidba, o Miolju druga sidba, o Lučinu treća sidba (ibid. 
561), što znači daje na Sv. Mateja (21. rujna) prva sjetva, na Sv. Mihovila (29. ruj¬ 
na) druga sjetva, a na Sv. Luku (18. listopada) treća sjetva. 

Oko spomendana sv. Martina (11. studenoga) već se mogao očekivati snijeg 
pa stoga piše Lovretić (ibid. 13) da Otočani »gataju, oče li sveti Martin doći na bi- 
lom konju«. Iz istoga razloga pomurski Hrvati kajkavci u Mađarskoj imaju uzre¬ 
čicu Marten na belco dojaše (usp. Vulić 2013: 103). U Sloveniji sv. Martin također 
prijezdi na belcu. Sukladnu poslovicu imaju Cesi i Poljaci (usp. Keber 1996: 341). 10 

Prema Lovretiću, Božić je za Otočane »prvi zimski svetac« (ibid. 13) jer je to 
prvi blagdan nakon kalendarskoga početka zime kao godišnjega doba. 

U brojnim se hrvatskim govorima rabi poslovica koja predviđa da će od spomen¬ 
dana sv. Katarine Aleksandrijske (sv. Kate) (25. studenoga) početi padati snijeg, 
npr. u šokačkoj Sonti u Bačkoj: Sveta Kata snigza vrata (Sonta). Zato nije začud¬ 
no što je i Lovretić u Otoku zabilježio: Sveta Kata, evo snig na vrata (ibid. 561). 
Otočka poslovica: Sveti Luka svima drva lupa, sveta Kata unaša za vrata, sveti 
Toma snova nosi doma (ibid. 561) govori o tome da drva za ogrjev trebaju biti pri¬ 
premljena već oko spomendana sv. Luke (18. listopada), oko spomendana sv. Kate 
već se intenzivno troše, a oko spomendana sv. Tome (21. prosinca) već su potro¬ 
šena i treba nova donositi doma. 

Brojne su i u hrvatskim govorima vrlo različite poslovice koje prognoziraju 
dugu zimu, ako je za Božić (25. prosinca) razmjerno toplo * 11 . U Otoku su takve po¬ 
slovice: O Božiću juga, bit će zima duga te Ako nije došla zima o Božiću, doći će 
o gljožiću (ibid. 562). 


10 Premda su u današnje vrijeme asocijacije koje puk veže uz bijeloga konja sv. Martina ponaj¬ 
prije meteorološke, u prošlosti je mogao imati drukčije značenje, pa A. Zaradija Kiš (2004: 47) piše: 
»Kult jahača je najslikovitiji iskonski oblik kulta mrtvih u kojem je nadnaravna snaga potpuno izra¬ 
žena i pripada temeljima ljudskoga vjerovanja, a jedan je od primarnih elemenata keltskoga vjero¬ 
vanja koje se upravo putem konja uspjelo transportirati do naših dana. Sv. Martin, jahač na bijelom 
konju, nije simbol smrti već nositelj poruke svijeta mrtvih, on je veza između živih i mrtvih, izme¬ 
đu poganskoga i kršćanskoga kulta mrtvih«. 

11 Npr. kod čakavaca na otoku Krku: Ko je Božić gizdavac, Važan je stiskavac (Turk 1995: 97), 
Do Božića med, od Božića led (ibid. 96); u Malome Ižu na otoku Ižu: Do Božića teplo i sito -po Boži¬ 
ću hladno i gladno (Jelić 1987: 93); u austrijskome Gradišću: Božići na placi, Vazmi za pečom (Scho- 
retits 2009: 88), u Frakanavi u Gradišću: Zelenu se na Božić poje i sinokoše, mrzli Vazam ufajmo se; 
kod kajkavaca u Zlataru u Hrvatskome zagorju: Zaelaeni Božić - bieli Vuzem (Sviben 1996: 110). 


191 




Sanja Vulić: Blagdani i spomendani u zapisima Josipa Lovretića (pučka imena, nazivlje...) 

FOC 25 (2016), 183-198 


Također se ne priželjkuje sunčano vrijeme na Svijećnicu. Taj se blagdan sma¬ 
tra sredinom zime i zato mu je datum prikladan za predviđanje meteoroloških pri¬ 
lika u drugoj polovici zimskoga godišnjeg doba. Smatra se da će, ako je bilo hlad¬ 
no prije Svijećnice, nakon toga blagdana postajati toplije. Ako je pak na Svijećni¬ 
cu toplo, onda će se zima vratiti. O tome u Otoku vele: Ako je na Svitlo Marinje u 
jutro vedro, onda medvid izajde iz svog brloga, pa se provalja, a onda se opet du¬ 
blje zakopa', a ako je oblačno, ostane vani, pa tako gataju, da će skoro zima pro¬ 
ći (ibid. 559). Kajkavci u Međimurju slažu se s takvim predviđanjem: Na Svečni- 
cu medved ide z luknje glet: če je vuni lepo, se još globe zakopa. Cakavci u Fra- 
kanavi u austrijskome Gradišću također imaju meteorološku poslovicu: Ako na 
Svićnicu sunce jutro rano sviti, onda će još dužička zima bit. Istoga je značenja i 
poslovica iz čakavskih Oštarija u središnjoj Hrvatskoj: Ako je Prva Svetca za pe¬ 
čom, druga je pod plotom (tj. ako je za Svijećnicu hladno i boravimo kraj peći, na 
Navještenje ćemo uživati na zraku). 

Naglo zatopljenje oko blagdana Blagovijesti godi životinjama, ali može biti 
štetno za ljudsko zdravlje. Lovretić je zabilježio: Blagovist pripovist, goveda u 
obist, a svit u nesvist (ibid. 316). Sličnih poslovica ima i drugdje, posebice među 
štokavcima, npr. u zapadnoj Hercegovini: Blagovist - goveda u obist, ali i čakav- 
cima, npr. na otoku Drveniku Velome te u Vinišćima kraj Trogira: (Gospe) Blago¬ 
vist, gonte koze u jobist u Komiži na Visu: Gospa Luncijota - sve zvirenje von- 
ka. Zanimljivo je i otočko meteorološko pučko vjerovanje da ako nije hladno prije 
spomendana Četrdeset mučenika (10. ožujka), sv. Grgura Velikoga (12. ožujka) i 
blagdana Blagovijesti (25. ožujka), bit će nakon njih: Blagovist, četrdeset muče¬ 
nika i Grgurovo zovu se zli sveci, jer vele: ti ako ne tiraju zlo vrime prid sobom, 
vuku ga za sobom (ibid. 559). O tome govori i ova otočka poslovica: Koliko su 
žabe dugo prije Blagovisti pivale, toliko će posli šutiti (ibid. 560). 

Vinogradari se boje mraza sredinom svibnja. Obično je posljednji mraz znao 
biti na spomendan sv. Sofije (15. svibnja) i taj je mogao jako naškoditi vinovoj lozi 
i osiromašiti buduću jesensku berbu. Zato se u narodu govorilo daje sv. Sofija po¬ 
pila vino. Lovretić (ibid. 560) piše: Sofija ispija. Onda su zadnji mrazovi. Poslo¬ 
vice toga tipa susreću se i drugdje u kontinentalnoj Hrvatskoj i u dijaspori, npr. 
u čakavskim Oštarijama Sveta Sofija vino popila, u temeljno čakavskome govo¬ 
ru Hrvatskoga Groba u Slovačkoj: Žofa vino vipije. U kajkavskim Molvama u Po¬ 
dravini ističe se da već kiše početkom svibnja škode vinovoj lozi, a ako padaju i 
na Sv. Sofiju, ne će biti vina. Zato kažu: Filip pije, Sofija dopija. 

Smatra se da se dobar urod žitarica već može prepoznati oko spomendana sv. 
Jurja (23. travnja). Lovretić (ibid. 560) piše: Ako je na Đurđevo zeleno žito toliko, 
da se kroz prste ne vidi zemlje, bit će obilan plod. Tomu je srodna poljoprivredna 
prognoza iz austrijskoga Gradišća: Ako se zec na Jurjevu u hrži zna skriti, onda 
će to ljeto dobra žatva biti. 

U hrvatskim se govorima susreću i uzrečice koje spomendan sv. Martina (11. 
studenoga) vremenski određuju u odnosu na blagdan Svih svetih, tj. koje kazu¬ 
ju da je devet dana između njih. U Otoku u Slavoniji ta uzrečica glasi: Od Svi sve¬ 
ti Martindan deveti (ibid. 561). U Martincima u mađarskome dijelu Podravine, 
kojih govor pripada slavonskomu dijalektu, govori se: Svi sveci, a Martin deveti 
(Franković 2012:178). Takav se tip uzrečica susreće i drugdje. U kajkavskome Lu- 
kovišću u mađarskome dijelu Podravine govori se Si sveti, a Martin deveti (Lov- 
kovics 2000: 119). U novoštokavskim ikavskim govorima u Dalmatinskoj zagori, 
npr. u Trilju te u zaseoku Ovrlja u Otoku kraj Sinja: Martin sveti po Sisvetin dan 
deveti. Potpuno istu inačicu rabe u čakavskim Vinišćima kraj Trogira. A. Zaradi- 
ja Kiš (2004: 48) upozorava na povezanost te hrvatske poslovice s irskom poslovi¬ 
com koja u prijevodu glasi: Devet noći plus jedna od Sumaina do Martina: »Ova 
irska poslovica objedinjuje i keltsku i kršćansku tradiciju, naglašavajući razdoblje 
od prvih deset dana studenoga, gdje je noć od 10. na 11. studenoga vrijeme razli¬ 
čitih rituala radi čašćenja sveca«. 

Spomendan je sv. Andrije neposredno prije početka adventskoga razdoblja, 
koje je tradicionalno (kao što je korizma pred Uskrsom) bilo vrijeme duhovne pri¬ 
preme za veliki kršćanski blagdan Božić. Zato je spomendan sv. Andrije označa¬ 
vao kraj predadventskoga razdoblja, a time i kraj zabavama, plesovima, svadba¬ 
ma i si. Odatle Lovretićeva uzrečica iz Otoka: Sveti Andrija svim zavezanija (ibid. 
561) 12 . Zbog takvoga poimanja adventa kao vremena duhovne pripreme, korizmu 
su nazivali prolitni advent, a taj je trajao i duže od korizme, tj., premda je poči¬ 
njao već prvoga dana korizme, protezao se i nakon Uskrsa. Zato Lovretić piše: Od 
Čiste sride do Markova je prolitni advent. (...) Do Markova kolo ne igra i slabo 
se sokakom zapiva (ibid. 455). Objašnjava i zašto je taj prolitni advent bio duži od 
korizme: Advent zovu i to vrime od Uskrsa do Markova, jer onda jošgajde ne svi¬ 
raju (ibid. 404, podrubnica 1). Pritom ponovno naglašava da razdoblje koje pret¬ 
hodi jesenskomu adventu (tj. adventu prije Božića i predbožićnoj duhovnoj obno¬ 
vi) završava spomendanom sv. Kate, odnosno sv. Andrije: Od Markova do svete 
Kate, svetog Andrije, piva se, igra se, kako ko 'oče (ibid. 455). 

U hrvatskome puku, posebice u sjevernoj Hrvatskoj te u dijaspori, nerijetko 
je bio običaj da mladići polijevaju djevojke na Uskrsni ponedjeljak, a ponegdje na 
Uskrsni utorak djevojke polijevaju mladiće (usp. npr. Franković 2011: 229-231). 
Nekoć se polijevalo cijeli tjedan, pa Lovretić (ibid. 560) piše: Od Uskrsa do Mla¬ 
dog Uskrsa traje vodena nedilja. 


12 U nekim drugim krajevima u kojima žive Hrvati predadventska su vesela događanja zavr¬ 
šavala već spomendanom sv. Kate (25. studenoga). Odatle u Mienovu u austrijskome Gradišću uzre¬ 
čica: Katarina zapre muziku, a u Cerovcu kraj Slunja u središnjoj Hrvatskoj: Sveta Kata zatvara pi- 
rovam vrata (tj. nema više svadbi). 


193 




Sanja Vulić: Blagdani i spomendani u zapisima Josipa Lovretića (pučka imena, nazivlje...) 

FOC 25 (2016), 183-198 


Zabilježio je Lovretić ( ibid. 562) i zanimljivo pučko vjerovanje: Ako je prvi dan 
Božića u petak, bit će one godine puno bisnipasa. Korijene te poslovice valja tra¬ 
žiti u višestoljetnoj hrvatskoj pučkoj astrologiji koja je mješavina različitih vje¬ 
rovanja, posebice astrologije i pučke meteorologije u kombinaciji s kršćanstvom. 
Tako se npr. u astrološkome rukopisu Ivana Mavrovića iz 1772., koji je nastao u 
gradu Krku na otoku Krku, mogu naći napomene kako u petak jest Adam stvo¬ 
ren, u petak sagrišil je, u petak ubi Kajin Abela, u petak potop bil je, u petak ubi 
David Golijata: u petak jest odsičena glava Jivanu Krstitelju, u petak jest ras¬ 
pet Gospodin Isukrst na križu. Također: Ako Rojstvo Isukrstovo dojde u petak, to 
zima tesna i snižna, očima bolest, i žetva dažjenaP 

Čestitanja na Badnjak (24. prosinca) koja je Lovretić zabilježio u Otoku tipič¬ 
na su za šokačke Hrvate, koji uz Badnjak obično rabe i ime Adam i Eva 14 , npr. »U 
jutro rano na Badnjak: Faljen Isus! Čestit vam Adam i Eva!« (ibid. 306). »Na ve¬ 
čer na Badnjak: Čestit vam Bog i Božić i Adam i Eva!« (ibid. 307). Na spomendan 
sv. Stjepana Prvomučenika (26. kolovoza) govori se: Čestit vam Bog i Božić i Sve¬ 
ti Štipan!, a na Novu godinu (l. siječnja) Čestitam vam Novu godinu (ibid. 309). 

U šokačkih je Hrvata često ime Kokošji badnjak za dan koji prethodi Bad¬ 
njaku (23. prosinca). Veže se uz različita pučka vjerovanja. O tome danu Lovre¬ 
tić piše: »Na kokošji badnjak (dan prije badnjaka) rane se kokoši devet puta i to 
u jedeku 15 : jedek se metne uokolo i uokolo naspu rane, ali se ne vabe. To vračaju, 
da kokoši ne idu na drugu stranu nesti« (ibid. 306). Sokačka pak Hrvatica R. Si- 
lađev, koja je iz Sonte u Bačkoj, objašnjava da se na taj dan ne smije krpiti jer se 
u tome slučaju zašije i kokošja stražnjica pa kokoši više ne će nesti jaja (usp. Si- 
lađev 2007: 23.). 

Imena dana u pokladnome razdoblju, koji prethode Pokladnoj nedjelji (tj. 
posljednoj nedjelji prije Korizme), uglavnom su ista u većine šokačkih Hrvata. O 
tim danima Lovretić (ibid. 310) piše: 

Sramotni ponediljak. Onda počinju svakake sramote. 

Ubojni utorak (jer je taj dan Isus ubojice trpio). 

Vrtićeva srida. (Taj seje dan zavrtilo svemu svitu, niko pametan nije). 1. Ništa 
se ne smije okretati. 2. Žene ne predu, da jim se mozak ne zavrti. 

Usnovani četvrtak ( jer je taj dan Isus svit osnovo). 

13 Budući da je riječ o rukopisu iz 18. stoljeća, napisan je starim slovopisom i pravopisom: u 
Petak yestAdam stvoren, u Petak sagrisilye, u Petak ubi Kayin Abela, u Petak Potop bilye, u Petak 
ubi david Goliata: u Petak yest odsičena glava yivanu kerstitelyu, u Petak yest razpet Gn: isukt: 
na krixu. Također: Ako Roystvo Isukerstovo doyde u petak, to zima tesna, i snixna, očima bolest, 
i xetva daxyena. 

14 Adam i Eva su, uz Badnjak, zabilježeni u katoličkim kalendarima na datum 24. prosinca. 

15 Tj. unutar konopca. 

Mišji petak (jer su onda sve životinje stvorene). 

Zaklopita subota, jer se taj dan završuju ti dani. 

R. Silađev navodi gotovo ista imena u Sonti, osim za četvrtak (tj. Sramotnipo- 
nediljak, Ubojni utorak, Vrtičeva srida, Debeli četvrtak. Mišji petak, Poklopita 
subota), ali su joj objašnjenja postanka imena tih dana opet drukčija od Lovretiće- 
vih. Jedino im je zajedničko objašnjenje za postanak imena Vrtićeve srede: »Ako u 
ponediljak iglom radiš, osramotićeš se. Utorak ćeš se ubost i prsti će ti se brat. Na 
vrtičevu sridu žene nikako nisu tile prest, niti štogoda drugoga radit što se okre¬ 
će. Jel ako se to tako radi oče bolit glava. U petak ako puno radiš zaleće se miševi 
u kuće. U subotu poklopi već jedamput sve poslove! Mi dica smo se najviše rado¬ 
vali debelomu četvrtku. Taj dan bi se valjalo devet puta madžarit 16 « (Silađev 2007: 
48). Neka od tih imena susreću se i drugdje u Hrvata, npr. u kajkavaca Vrteča sre- 
da (usp. Moslavec 2002: 156). 

Za posljednja tri dana u pokladnome razdoblju Lovretić ( ibid. 310) navodi ime¬ 
na Pokladna nedilja (ili Prvi dan poklada). Drugi dan poklada te Treći dan po- 
klada ili Pokladni utorak. Silađev (2007: 49) ih pak naziva Pokladna nedilja. Po¬ 
kladni ponediljak i Pokladni utorak. Ta se imena susreću i drugdje u Hrvata, po¬ 
najprije štokavaca. 

Za drugi dan u korizmi, tj. četvrtak nakon Čiste sride, Lovretić navodi ime 
Lakomi četvrtak te objašnjava: »Zove se lakomi, jer mladež pojede taj dan, što je 
još mrsna ostalo iza poklada. Prije, dok su više postili, davali su Ciganima na La¬ 
komi četvrtak sve, što je ostalo od poklada. Sad pojedu i sami, što god bude mr¬ 
sna« (ibid. 311). 17 

Ostale dane između Čiste sride i prve korizmene nedjelje Lovretić naziva Či¬ 
sti petak i Čista subota (ibid. 311). 

Brojni navedeni primjeri pučkih imena blagdana i spomendana, a također uz 
njih vezanih poslovica i uzrečica u Otoku u Slavoniji, jasno pokazuju snažnu po¬ 
vezanost ne samo s ostalim šokačkim govorima nego s hrvatskim etnolingvistič- 
kim blagdanskim i spomendanskim nazivljem u cjelini. 


16 Glagol madžarit Silađev rabi u značenju ‘peći slaninu na ražnju'. 

17 Zanimljivo je da se u literaturi to ime susreće za posljednji četvrtak prije korizme, a ne za 
prvi četvrtak u korizmi. Tako se npr. u tekstu potpisanome inicijalima Š. I., u kojemu je riječ o rac- 
kim Hrvatima u Baćinu u mađarskome dijelu Bačke (koji su također govornici slavonskoga dija¬ 
lekta) posljednji četvrtak prije korizme naziva lakumac (Narodne novine, br. 2, Budimpešta, 13. 
siječnja 1977., str. 1), a u Hrvatskome kajkavskom kolendaru taj se dan naziva lakomec (Moslavec 
2002: 157). 

Holidays and remembrance days in Josip Lovretić’s writings 
(folk names, terminology, proverbs and sayings) 

Summary 

Among the ethnographic works in Rev. Josip Lovretić’s rich bibliography, the 
monograph Otok stands out. Within the monograph is a precious record of folk 
holiday names and remembrance day names, as well as proverbs and sayings re- 
lated to those days in the Slavonian village of Otok. Lovretić also mentions the 
names of certain days during the carnival period. 

In this paper, Lovretić’s material is compared with the compatible names, 
proverbs and sayings in the dialects of other Šokci Croats, including Šokci Croats 
in the Diaspora and in other Croatian dialects (Štokavian, Cakavian, and Kajka- 
vian). Attention is drawn to a number of interesting coincidences. 


Ključne riječi: Josip Lovretić, Otok, blagdansko ime, ime spomendana, poslovica, 
uzrečica, usporedbe 

Keywords: Josip Lovretić, Otok, holiday name, remembrance name, proverb, say- 
ings, comparisons 

